SAL kan nie salarisse vir Mei betaal | Maroela Media
Die Suid-Afrikaanse Lugdiens (SAL) se sakeredders het Woensdag gesê hulle beskik nie oor genoeg fondse om hul werknemers se salarisse vir Mei-maand te betaal nie. Die vakbond Numsa kla ook dat werknemers van Comair se salarisse vir die maand nog nie betaal is nie.
Die SAL se sakeredders, Les Matuson en Siviwe Dongwana, sê 'n leierskapforum bestaande uit die departement van openbare ondernemings en al die vakbonde van die SAL het besluit om die salarisse vir vandeesmaand te snoei weens 'n gebrek aan befondsing. Die lugredery het ook nie genoeg geld om sekere sakereddingsuitgawes te betaal nie.
Matuson en Dongwana voer aan die gebrek aan die nodige befondsing is besig om die sakereddingsproses te kniehalter. Hulle sê hulle kon ook nog nie die sakereddingsplan finaliseer nie weens die impak van die Covid-19-pandemie op die land en ekonomie. Die plan word moontlik Vrydag gepubliseer.
Die sakeredders het daarin geslaag om die lugdiens se uitgawes met R500 miljoen per maand te sny. Sowat R2 miljard se uitgawes per maand het steeds die mees onlangse reddingsboei binne die vyf maande van sakeredding ingesluk. Die lugredery is sedert Desember verlede jaar in sakeredding geplaas.
Uit die finansiële jaarstate van 2017 tot 2019 beloop die SAL se uitgawes ten minste R30 miljard per jaar. Dit is R2 miljard se uitgawes per maand.
Maroela Media het vroeër berig SAL se sakeredders het verlede week besluit om te appelleer teen 'n suksesvolle hofaansoek van die metaalwerkersvakbond Numsa en die Suid-Afrikaanse kajuitbemanningsvereniging (Sacca) om 5 000 SAL-personeellede af te lê. Die arbeidshof het Dinsdag die SAL se sakereddings se aansoek om verlof tot appèl toegestaan.
Intussen het Numsa Comair se sakeredders ook veroordeel oor die feit dat werknemers nog nie hul salarisse vir Mei ontvang het nie. Comair-werknemers het einde Maart laas 'n basiese salaris ontvang. Die werknemers se jaarlikse verlof is gebruik om hul salarisse vir einde April te betaal.
Numsa het Woensdag in 'n verklaring gesê daar is nog geen duidelikheid oor wanneer die werknemers hul salarisse vir die maand sal ontvang nie. Die uitvoerende hoof van Comair het glo gesê dat hulle aansoek gedoen het om verligting by die werkloosheidsversekeringsfonds (UIF) se Covid-19 tydelike werknemersverligtingskema (TERS). Tot dusver is daar nog nie duidelikheid of dit wel goedgekeur is nie.
Numsa sê hy glo die werknemers se jaarlikse verlof is einde April vir salarisse gebruik sodat wanneer werknemers afgelê word, die sakeredders nie die verlof ook hoef uit te betaal nie.
Nou hie wil hulle betaal word as hulle nie werk nie en die redery geen inkomste verdien nie? Vra die geld by die unies.
Ek ruik lont-die belasting betaler gaan weer hoes!! -Het ek reg gelees toe hulle se dat hulle die SAA se uitgawes met 500 miljard n maand te besny ?? -Jis nou kan hulle weer die geld terug gee aan ons en ook Eskom red daarmee!! -Dit moes n tik fout gewees het
Baie mense ly oor n paar onbevoegde korrupte mense. En dan kom hulle niks oor na die gemors wat hulle agter gelos het nie.